Ilmavoimien Hornetin laskeutumisessa oli ongelmia Oulunsalossa torstai-iltana. Arkistokuva. Kuva: Tapio Maikkola

Ilmavoimien Hornet-hävittäjän laskeutuminen epäonnistui Oulun lentoasemalla Oulunsalossa torstaina alkuillasta. Koneessa ollut lentäjä ei loukkaantunut tilanteessa.

Kyseessä oli Lapin lennoston kone, joka oli mukana tällä viikolla toteutettavassa yölentoharjoituksessa. Everstiluutnantti ja esikuntapäällikkö Juri Kurttila Lapin lennostosta kertoo, että koneen oli määrä laskeutua Oulunsaloon.

Koneen laskeutuminen meni kuitenkin muutaman metrin pitkäksi, ja se pysähtyi lumihankeen lähelle kiitorataa.

– Kyseessä oli raskas kone, mikä myötävaikuttaa siihen, että laskeutuminen menee pitkäksi, Kurttila sanoo.

Hän toteaa, että epäonnistuneen laskeutumisen syystä ei ole vielä tarkkaa tietoa. Alustavien tietojen mukaan mikään ei viittaa siihen, että koneeseen olisi tullut vikaa.

– Tapauksesta käynnistetään tutkinta, Kurttila kertoo.

Kurttilan mukaan Oulunsalon lentokentän kaltaisia hävittäjän ulosajautumisia kiitotieltä sattuu Suomessa noin joka toinen tai kolmas vuosi. Olosuhteet kentällä olivat normaalit.

– Tämä on ihan arvio, ei ole tavatonta, että niitä on harvemminkin. Nyt en heti muista vastaavanlaista. Jokaista pyritään luonnollisesti välttämään.

Vaikutuksia lentoihin

Hornetin epäonninen laskeutuminen aiheutti Oulu–Koillismaan pelastuslaitokselle hälytyksen ilmaliikenneonnettomuudesta.

Päivystävä palomestari Kimmo Virkkala kertoo, että pelastuslaitoksen tehtäväksi jäi varmistaa, ettei tapahtunut aiheuttanut esimerkiksi polttoainevuotoja tai muita vaurioita.

Virkkala sanoo, että koneessa ei ollut vaurion merkkejä. Paikalle oli hälytetty 11 pelastuslaitoksen yksikköä.

Lapin lennoston mukaan Hornet hinattiin pois kiitotien tuntumasta pian tapahtuneen jälkeen.



Oulun lentokenttä suljettiin tapahtuneen vuoksi. Kello 18.30 ja 19.10 lähteväksi aiotut lennot Oulusta Helsinkiin lähtivät aikataulustaan myöhässä. Lennot viivästyivät vajaan tunnin ja reilun puolen tunnin verran. Myös yksi Helsingistä Ouluun saapuva kone oli torstai-iltana vajaan tunnin myöhässä.









